Jäsenvaltioiden vuonna 2015 tekemistä tarkastuksista ilmenee, että lähes kaikki valvotut tuotteet olivat EU:n lainsäädännön mukaisia.

Ajanjakso: 1.1.2015–31.12.2015 Asianomaiset maat: EU:n jäsenvaltiot ja Efta-maat Lähde: Kaikki 28 jäsenvaltiota ja Norja Säteilytyslaitokset: –Maat, joissa on säteilytyslaitos: –Hyväksyttyjen laitosten lukumäärä: –Uusien laitosten lukumäärä: –Suljettujen laitosten lukumäärä: –Maat, joissa säteilytetään: 14 jäsenvaltiota ja Norja 26 Yksi Kroatiassa ja yksi Norjassa Ei yhtään 10 jäsenvaltiota ja Norja Käsittelytiedot: –Käsiteltyjen tuotteiden määrä: 5 686 tonnia (+9,7 % vuoteen 2014 verrattuna) –Tärkeimmät käsitellyt tuoteryhmät: Sammakonreidet (54,8 %) ja kuivatut mausteyrtit, mausteet ja maustekasvit (16,1 %) –Maat, joissa säteilytetään eniten: Belgia (68,9 %) ja Alankomaat (11,1 %) Tarkastukset kaupan pitämisen aikana: –Analysoitujen näytteiden määrä: 5 973 –Vaatimusten vastaisten näytteiden määrä: 104 (1,7 %) –Tärkeimmät analysoidut tuoteryhmät: Yrtit ja mausteet (45,6 %) Viljat, siemenet, vihannekset, hedelmät ja niistä saatavat tuotteet (21 %)





2.Tausta

Elintarvikkeiden ja niiden ainesosien ionisoiva säteily on fyysinen menetelmä, jota käytetään moniin tarkoituksiin muun muassa pienentämään elintarvikkeiden kautta tarttuvien tautien ilmaantuvuutta patogeenisiä organismeja vähentämällä, vähentämään ennenaikaisesta kypsymisestä, itämisestä tai versomisesta johtuvaa elintarvikehävikkiä ja hävittämään elintarvikkeista kasveille tai kasviperäisille tuotteille haitalliset organismit. Euroopan komission terveyden ja elintarviketurvallisuuden pääosaston verkkosivuilla on saatavilla tietoja elintarvikkeiden säteilytyksen yleisistä näkökohdista.

Ionisoivalla säteilyllä käsiteltyjä elintarvikkeita ja elintarvikkeiden ainesosia koskevan jäsenvaltioiden lainsäädännön lähentämisestä 22. helmikuuta 1999 annetussa Euroopan parlamentin ja neuvoston direktiivissä 1999/2/EY vahvistetaan erityiset säännökset käsiteltyjen elintarvikkeiden ja niiden ainesosien valmistukseen, kaupan pitämiseen ja tuontiin. Direktiivillä otettiin käyttöön asteittain yhdenmukaistettu luettelo elintarvikkeista, joiden säteilytys sallitaan, alkaen voimassa olevista kansallisista luvista.

Ionisoivalla säteilyllä käsiteltyjä elintarvikkeita ja elintarvikkeiden ainesosia koskevan yhteisön luettelon vahvistamisesta 22. helmikuuta 1999 annetussa Euroopan parlamentin ja neuvoston direktiivissä 1999/3/EY mainitaan yksi elintarvikeryhmä, jonka säteilytys sallitaan EU:n tasolla: kuivatut mausteyrtit, mausteet ja maustekasvit. Muiden elintarvikeryhmien, joiden säteilytykselle on kansallisella tasolla myönnetty lupa ennen vuotta 1999, luvat pidetään voimassa seitsemässä jäsenvaltiossa kyseisen direktiivin 4 artiklan 4 kohdan mukaisesti, mutta lupia ei enää voida jatkaa. Komissio on julkaissut luettelon kansallisista luvista .

Elintarvikkeita ja elintarvikkeiden ainesosia saa säteilyttää vain hyväksytyissä säteilytyslaitoksissa. Jäsenvaltioiden toimivaltaiset viranomaiset myöntävät hyväksynnän EU:n alueella toimiville laitoksille. Direktiivin 1999/2/EY 7 artiklan 3 kohdan mukaan jäsenvaltioiden on ilmoitettava komissiolle luettelo hyväksymistään säteilytyslaitoksista. Komissio on julkaissut luettelon jäsenvaltioiden hyväksytyistä säteilytyslaitoksista.

Vähintään yhtä säteilytettyä ainesosaa sisältävien säteilytettyjen elintarvikkeiden pakkausmerkinnässä on oltava maininta ”säteilytetty” tai ”käsitelty ionisoivalla säteilyllä”. Jos säteilytettyä tuotetta käytetään koostetun elintarvikkeen ainesosana, tämän saman maininnan on oltava sen nimen yhteydessä ainesosaluettelossa. Kun kyse on pakkaamattomana myytävistä tuotteista, maininnan on oltava näkyvillä yhdessä tuotenimen kanssa taulussa tai kyltissä, joka on sijoitettu tuoteastian yläpuolelle tai viereen. Euroopan standardointikomitea (CEN) on komission antaman toimeksiannon perusteella standardoinut useita analyysimenetelmiä, jotta voitaisiin valvoa pakkausmerkintöjen asianmukaisuutta ja paljastaa luvatta säteilytetyt tuotteet.

Direktiivin 1999/2/EY 7 artiklan 3 kohdan mukaan jäsenvaltioiden on toimitettava komissiolle joka vuosi:

–säteilyttämislaitoksissa tekemiensä tarkastusten tulokset, erityisesti käsiteltyjen elintarvikkeiden ja elintarvikkeiden ainesosien ryhmät ja määrät sekä käytetyt annokset

sekä

–tuotteiden kaupan pitämisen aikana tekemiensä tarkastusten tulokset ja tiedot elintarvikkeiden ionisoivalla säteilyllä tapahtuneen käsittelyn paljastamiseksi käytetyistä menetelmistä.

Kyseisen direktiivin 7 artiklan 4 kohdassa edellytetään, että komissio julkaisee Euroopan unionin virallisessa lehdessä:

–tarkat tiedot jäsenvaltioissa olevista hyväksytyistä säteilytyslaitoksista ja niiden asemassa mahdollisesti tapahtuneista muutoksista

–kansallisten valvontaviranomaisten vuosittain antamiin tietoihin perustuvan selvityksen.

Tämä näiden edellytysten mukaisesti laadittu raportti kattaa 1. tammikuuta ja 31. joulukuuta 2015 välisen ajanjakson ja sisältää 28 jäsenvaltion ja yhden Efta-maan (Norja) Euroopan komissiolle toimittamat tiedot.

3.Hyväksytyt säteilytyslaitokset

Euroopan unionin 14 jäsenvaltiossa toimii 26 hyväksyttyä säteilytyslaitosta: viisi Ranskassa, neljä Saksassa, kolme Espanjassa, kaksi Bulgariassa, Alankomaissa ja Puolassa, yksi Belgiassa, Tšekissä, Virossa, Kroatiassa (uusi laitos), Italiassa, Unkarissa, Romaniassa ja Yhdistyneessä kuningaskunnassa. Muissa jäsenvaltioissa ei ole hyväksyttyjä laitoksia. Yhtään hyväksyttyä säteilytyslaitosta ei ole suljettu.

Niistä 14 jäsenvaltiosta, joissa on säteilytyslaitoksia, kymmenen ja yksi Efta-maa (Norja) säteilytti elintarvikkeita vuonna 2015, kuten kuviosta 1 ilmenee.